# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IV. volebné obdobie

Číslo: 1380/2008

**702a**

# Informácia

**o výsledku prerokovania vládneho návrhu zákona o Audiovizuálnom fonde a o zmene a doplnení niektorých zákonov (tlač 702) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**I.**

Národná rada Slovenskej republiky uznesením č. 984 z  10. septembra 2008 pridelila vládny návrhzákonao Audiovizuálnom fonde a o zmene a doplnení niektorých zákonov na prerokovanie týmto výborom:

Ústavnoprávnemu výboru Národnej rady Slovenskej republiky

a

Výboru Národnej rady Slovenskej republiky pre kultúru a médiá.

Ako gestorský výbor určila Výbor Národnej rady Slovenskej republiky pre kultúru a médiá.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrh zákona prerokovali výbory, ktorým bol pridelený, nasledovne:

Ústavnoprávny výbor Národnej rady Slovenskej republiky uznesením č. 460   
zo 14. októbra 2008 odporučil Národnej rade Slovenskej republiky návrh zákona schváliť so zmenami a doplnkami uvedenými v prílohe uznesenia.

Výbor Národnej rady Slovenskej republiky pre kultúru a médiá uznesením č. 151   
zo  14. októbra 2008 odporučil návrh zákona schváliť s pozmeňujúcimi a doplňujúcimi návrhmi uvedenými v prílohe uznesenia.

**IV.**

Z uznesení výborov Národnej rady Slovenskej republiky uvedených pod bodom III. tejto informácie vyplývajú tieto **pozmeňujúce a  doplňujúce návrhy:**

1. V čl. I, § 4 ods. 2 sa vypúšťa písmeno t).

Písmeno u) sa označí ako písmeno t).

Súvisí s navrhovaným vypustením odseku 12 v § 32.

Ústavnoprávny výbor NR SR

1. V čl. I, § 4 ods. 2 sa za písmeno u) dopĺňajú nové písmená v) a w), ktoré znejú:

„v) poveruje riaditeľa rozhodovaním o poskytnutí finančných prostriedkov fondom podľa § 18 ods. 11,

w) poveruje riaditeľa rozhodovaním o udelení koprodukčného štatútu podľa § 32.“.

Ide o vymedzenie kompetencií rady ako štatutárneho orgánu vo vzťahu k riaditeľovi.

Výbor NR SR pre kultúru a médiá

1. V čl. I, § 5 ods. 1 sa v úvodnej vete slová „vymenuje a odvolá“ nahrádzajú slovami „vymenúva a odvoláva“.

Spresnenie textu, keďže nepôjde o jednorazové vymenovanie a odvolanie členov rady.

Ústavnoprávny výbor NR SR

Výbor NR SR pre kultúru a médiá

1. V čl. I, § 6 ods. 1 sa za slovo „nasledujúcich“ vkladá slovo „funkčných“.

Zjednotenie terminológie.

Ústavnoprávny výbor NR SR

Výbor NR SR pre kultúru a médiá

1. V čl. I, § 11 ods. 1 v druhej vete sa za slovo „nasledujúcich“ vkladá slovo „funkčných“.

Zjednotenie terminológie.

Ústavnoprávny výbor NR SR

Výbor NR SR pre kultúru a médiá

1. V čl. I, § 13 ods. 2 písm. a) sa slová „o pridelení“ nahrádzajú slovami „o poskytnutí“.

Zjednotenie terminológie.

Ústavnoprávny výbor NR SR

Výbor NR SR pre kultúru a médiá

1. V čl. I, § 13 ods. 2sa za písmeno g) vkladá nové písmeno h), ktoré znie:

„h) predkladá rade na schválenie návrh organizačného poriadku kancelárie, ktorý upravuje podrobnosti o činnosti kancelárie,“.

Doterajšie písmená h) až k) sa označujú ako písmená i) až l).

Doplnenie absentujúcej kompetencie riaditeľa vo vzťahu k príprave a predloženiu interného predpisu fondu, ktorý schvaľuje rada.

Ústavnoprávny výbor NR SR

Výbor NR SR pre kultúru a médiá

1. V čl. I, § 13 ods. 2 písm. h) znie:

„h) predkladá rade na schválenie návrh organizačného a rokovacieho poriadku odborných komisií,“.

Legislatívno-technická úprava slovosledu.

Ústavnoprávny výbor NR SR

Výbor NR SR pre kultúru a médiá

1. V čl. I, § 14 ods. 2 písm. g) sa odkaz „13)“ nahrádza odkazom „14)“.

Legislatívno-technická úprava.

Ústavnoprávny výbor NR SR

Výbor NR SR pre kultúru a médiá

1. V čl. I, § 16 sa dopĺňa odsekom 3, ktorý znie:

„(3) Kancelária spracúva a predkladá žiadosti o udelenie koprodukčného štatútu podľa § 32 riaditeľovi na rozhodnutie.“.

Spresňuje sa činnosť kancelárie pri spracúvaní a predkladaní žiadostí o udelenie koprodukčného štatútu podľa § 32.

Ústavnoprávny výbor NR SR

Výbor NR SR pre kultúru a médiá

1. V čl. I, § 18 odsek 4 znie:

„(4) Fond môže v zmluve o poskytnutí dotácie upraviť osobitné podmienky o podiele fondu na príjmoch z obchodného zhodnotenia projektu, a to až do výšky poskytnutej dotácie. Pravidlá pre určenie týchto podmienok sú súčasťou zásad pre poskytovanie finančných prostriedkov z fondu, ktoré schvaľuje rada.“.

Odstránenie nenáležite zavedeného inštitútu „návratnosti dotácie“, ktorá je zo svojej podstaty nenávratným finančným plnením, pri zachovaní filozofie priameho podielu finančného príspevku tvorcov audiovizuálnych diel, ktoré sú   
komerčne úspešné, a to na zmluvnom (teda individualizovanom) základe.

Ústavnoprávny výbor NR SR

Výbor NR SR pre kultúru a médiá

1. V čl. I, § 18  ods. 5 sa v druhej vete slovo „stanoveného“ nahrádza slovom „určeného“ a slová „v zmysle“ sa nahrádzajú slovami „podľa“.

Legislatívno-štylistická úprava.

Ústavnoprávny výbor NR SR

Výbor NR SR pre kultúru a médiá

1. V čl. I, § 18 odsek 8 znie:

„(8) Dotácia poskytnutá na výrobu audiovizuálneho diela môže byť poskytnutá najviac do výšky 50 % rozpočtu výroby audiovizuálneho diela; to sa nevzťahuje na dotáciu poskytnutú na výrobu audiovizuálneho diela, ktoré je nízkorozpočtovým audiovizuálnym dielom alebo obtiažnym audiovizuálnym dielom, kedy môže byť poskytnutá dotácia až do výšky 90 % rozpočtu výroby takého audiovizuálneho diela.“.

Náležitá aplikácia európskej (neformálnej) regulácie štátnej pomoci v oblasti audiovizuálnej tvorby podľa Oznámenia Komisie Rade, EP a Hospodárskemu a sociálnemu výboru a Výboru regiónov o   
určitých právnych aspektoch súvisiacich s kinematografickými a inými audiovizuálnymi dielami z COM(2001)534 final z 26. 9. 2001 (Ú. v. C 43, 12. 2. 2002), najmä s ohľadom na využitie inštitútu „obtiažnosti“ audiovizuálnych diel, pri zachovaní dostatočnej miery flexibility vo vzťahu k vývoju a potenciálnym medziročným zmenám reálnych nákladov na výrobu a produkciu audiovizuálnych diel.

Ústavnoprávny výbor NR SR

Výbor NR SR pre kultúru a médiá

1. V čl. I, § 18 sa za odsek 8 vkladá nový odsek 9, ktorý znie:

„(9) Nízkorozpočtové audiovizuálne dielo je audiovizuálne dielo, ktorého rozpočet výroby nie je vyšší ako priemerné náklady na výrobu slovenského audiovizuálneho diela. Výšku priemerných nákladov určí rada s prihliadnutím na štatistické zisťovanie v audiovízii. Obtiažne audiovizuálne dielo je audiovizuálne dielo, ktoré nie je primárne určené na ekonomické zhodnotenie a ktorého prípadné ekonomické zhodnotenie nemôže mať vplyv na tržby na relevantnom trhu, a to najmä s ohľadom na jeho umelecký alebo experimentálny charakter, s ohľadom na jeho obsah alebo jeho technické spracovanie. Kritériá obtiažnosti určuje rada a o ich splnení rozhoduje riaditeľ na základe hodnotenia odborných komisií.“.

Doterajšie odseky 9 až 12 sa označujú ako odseky 10 až 13.

Odôvodnenie ako v bode 13.

Ústavnoprávny výbor NR SR

Výbor NR SR pre kultúru a médiá

1. V čl. I, § 18 ods. 10 v druhej vete sa slová „o pridelení“ nahrádzajú slovami „o poskytnutí“.

Zjednotenie terminológie.

Ústavnoprávny výbor NR SR

Výbor NR SR pre kultúru a médiá

1. V čl. I, § 18 ods. 10 poznámka pod čiarou k odkazu 17 znie:

„17)Čl. 87 až 89 Zmluvy o založení Európskeho spoločenstva v platnom znení (Ú. v.   
C 325, 24. 12. 2002).“.

Legislatívno-technická oprava v súlade so zaužívaným spôsobom uvádzania právnych predpisov ES a EÚ.

Ústavnoprávny výbor NR SR

Výbor NR SR pre kultúru a médiá

1. V čl. I, § 18 ods. 11 a 12sa slová „odseku 10“ menia na slová „odseku 11“.

Legislatívno-technická úprava.

Ústavnoprávny výbor NR SR

Výbor NR SR pre kultúru a médiá

1. V čl. I, § 28  ods. 2 sa na konci pripája čiarka a slová „okrem príjmov za audiovizuálne predstavenie“.

Odstránenie nenáležitej duplicity výberu príspevku podľa § 26 aj § 28 v prípade príjmov za audiovizuálne predstavenie, ktoré potenciálne priamo vznikajú aj u subjektov distributérov audiovizuálnych diel pre potreby audiovizuálnych predstavení (tzv. kinodistribúcia).

Ústavnoprávny výbor NR SR

Výbor NR SR pre kultúru a médiá

1. V čl. I, § 32 ods. 9 v prvej vete sa slovo „mesiac“ mení na slová „dva mesiace“.

Zjednocujú sa lehoty pre podávanie žiadosti fondu.

Ústavnoprávny výbor NR SR

Výbor NR SR pre kultúru a médiá

1. V čl. I, § 32sa vypúšťa ods. 12.

Doterajší odsek 13 sa označuje ako odsek 12.

Nakoľko po splnení zákonných náležitostí žiadosti a jej príloh fond vždy koprodukčný štatút vydá, resp. pri predložení nekompletnej žiadosti tento štatút nevydá, je inštitút odvolania nadbytočný (nedochádza k subjektívnemu posudzovaniu žiadosti, ktoré by mohlo byť predmetom odvolania).

Ústavnoprávny výbor NR SR

Výbor NR SR pre kultúru a médiá

1. V čl. I, § 33 ods. 1 sa na koniec vety vkladá čiarka a slová „ak tento zákon neustanovuje inak.“.

Ide o spresnenie.

Ústavnoprávny výbor NR SR

Výbor NR SR pre kultúru a médiá

1. V čl. I, § 33sa vkladá nový odsek 2, ktorý znie:

„(2) Na doručovanie písomností podľa tohto zákona sa primerane použijú ustanovenia všeobecného predpisu o správnom konaní.42)“.

Poznámka pod čiarou k odkazu 42) znie: „42) § 24 a 25 zákona č. 71/1967 Zb. v znení neskorších predpisov.“.

Doterajšie odseky 2 až 8 sa označujú ako odseky 3 až 9.

Spresňuje sa postup pri doručovaní písomností podľa tohto zákona.

Ústavnoprávny výbor NR SR

Výbor NR SR pre kultúru a médiá

1. V čl. I, § 33 odsek 7 znie:

„(7) Rada do 31. mája 2009 schváli štatút fondu.“.

Odstraňuje sa zrejmý rozpor v kompetencii schvaľovať štatút fondu.

Ústavnoprávny výbor NR SR

Výbor NR SR pre kultúru a médiá

1. V čl. II sa slová „písmená f) až ch)“ nahrádzajú slovami „písmená f) až i)“.

Legislatívno-technická úprava.

Ústavnoprávny výbor NR SR

Výbor NR SR pre kultúru a médiá

1. Navrhované ustanovenie v čl. II sa označí ako 1. bod a čl. II sa doplní o 2. bod, ktorý znie:

„2. V § 21 ods. 1 písm. b) sa slová „písmeno g)“ nahrádzajú slovami „písmeno f)“.“.

Legislatívno-technická úprava v nadväznosti na navrhované ustanovenie.

Ústavnoprávny výbor NR SR

Výbor NR SR pre kultúru a médiá

1. V čl. III a IV sa vykoná legislatívno-technická úprava úvodnej vety (vypustia sa nadbytočné slová „v znení“ a doplní sa ďalšia novela zákona).

Legislatívno-technická úprava.

Ústavnoprávny výbor NR SR

Výbor NR SR pre kultúru a médiá

1. V čl. III, 2. bod znie:

„2. Za § 76da sa vkladá § 76db, ktorý znie:

**„§76db**

**Prechodné ustanovenia k úpravám účinným od 1.januára 2010**

1. Časový rozsah vysielanej reklamy vo vysielaní televíznej programovej služby vysielateľa na základe zákona v období od 1.1. 2009 do 31.12.2009 nesmie spolu presiahnuť 2,5 % denného vysielacieho času. Tento časový rozsah sa môže zvýšiť až na 15 % denného vysielacieho času, a to o čas vyhradený telenákupným šotom.
2. Časový rozsah vysielanej reklamy vo vysielaní televíznej programovej služby vysielateľa na základe zákona v období od 1.1.2010 do 31.12.2010 nesmie spolu presiahnuť 2 % denného vysielacieho času. Tento časový rozsah sa môže zvýšiť až na 10 % denného vysielacieho času, a to o čas vyhradený telenákupným šotom.
3. Časový rozsah vysielanej reklamy vo vysielaní televíznej programovej služby vysielateľa na základe zákona v období od 1.1.2011 do 31.12.2011 nesmie spolu presiahnuť 1,5 % denného vysielacieho času. Tento časový rozsah sa môže zvýšiť až na 7,5 % denného vysielacieho času, a to o čas vyhradený telenákupným šotom.
4. Časový rozsah vysielanej reklamy vo vysielaní televíznej programovej služby vysielateľa na základe zákona v období od 1.1.2012 do 31.12.2012 nesmie spolu presiahnuť 0,5 % denného vysielacieho času. Tento časový rozsah sa môže zvýšiť až na 5 % denného vysielacieho času, a to o čas vyhradený telenákupným šotom.“
5. Časovým rozsahom vysielanej reklamy sa rozumie celkový súhrn na všetkých vysielacích okruhoch vysielateľa zo zákona.“.

Návrh rieši  zmiernenie dopadov novej koncepcie postupného znižovania objemu reklamy u vysielateľa zo zákona. Časový plán a dolná maximálna hranica objemu reklamy ostávajú nezmenené. Odďaľuje sa skokové ubratie z objemu reklamy na rok 2012. Časový rozsah podľa § 36 ostáva nezmenený. Pôvodný návrh by výrazným spôsobom mohol oslabiť finančnú stabilitu a cash flow vysielateľa zo zákona. Návrh tiež zmierňuje povolený objem denného vysielacieho času vyčleneného telenákupným šotom.

Výbor NR SR pre kultúru a médiá

1. V čl. IV sa odkaz „46a)“ v celom texte (3x) nahrádza odkazom „40a)“.

Legislatívno-technická úprava označenia odkazu.

Ústavnoprávny výbor NR SR

Výbor NR SR pre kultúru a médiá

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto informácie rokoval 21. októbra 2008 o spoločnej správe výborov s odporúčaním výborov návrh zákona o Audiovizuálnom fonde schváliť.

Spoločnú správu výborov Národnej rady Slovenskej republiky o výsledku prerokovania vládneho návrhu zákona o Audiovizuálnom fonde vo výboroch Národnej rady Slovenskej republiky v druhom čítaní gestorský výbor **neschválil, nakoľko** návrh uznesenia **nezískal podporu potrebnej nadpolovičnej väčšiny prítomných poslancov** podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Z uvedeného dôvodu spoločný spravodajca Rafael Rafaj podá informáciu o výsledkoch rokovania výborov podľa § 80 rokovacieho poriadku.

Bratislava 21. októbra 2008

**Pavol Abrhan,** v. r.

predseda

Výboru NR SR pre kultúru a médiá